钦定古今图书集成/明伦汇编/官常典/第616卷 > 赵豫
## 钦定古今图书集成/明伦汇编/官常典/第616卷 > 赵豫

按《明外史循吏传》：“豫字定素，保定安肃人。燕王起兵，
既下保定，豫以诸生督赋守城。永乐五年，授泌阳主
簿，未上，擢兵部主事，进员外郎，内艰起复。洪熙时，进
郎中。宣德五年五月，简廷臣九人为知府，豫得松江，
奉敕往。时卫军恣横，豫执其尤者，杖而配之边，众遂
帖然。乃一意拊循，与民休息，虽茕独咸得诣府言情”，
择良家子谨厚者为吏，训以礼法，不威而严，下亦不
忍欺尢。重儒术，待学官以宾礼，至要途显人，未尝降
意。寡嗜欲，绝晏游疾。俗尚琹奕玩好，见之未尝寓目。
均徭节费，减吏员十之五。巡抚周忱有所建置，必与
豫议。及清军御史李立至，耑务益军，勾及姻戚同姓，
稍辨，则酷刑搒掠，人情大扰。一时诉枉者至一千一
百馀人，盐司勾灶丁亦累及他户，大为民害。豫皆上
章极论之，咸获苏息。时有诏减苏、松官田重租。豫所
辖华亭、上海二县，减去者十之二三，人情大悦。正统
中，九载考绩，民五千馀人列状乞留。巡按御史以闻，
命增二秩还任。及十年春，大计群吏，始举《卓异》之典，
豫与焉。赐宴及袭衣，遣还。在职十五年，清静如一日，
上下皆化，刑狱大省。其去郡也，老穉攀辕不得行，留
一履以识遗爱。后配享周忱祠。方豫始至，患民俗多
讼，每讼者至，好言喻之曰：“明日来。”众皆笑之，故有“松
江太守明日来”之谣。及讼者逾宿忿渐平，或为他人
劝阻，多止不来，人更服其有识。始与豫同守郡者，若
苏州况锺、常州莫愚、吉安陈本深、温州何文渊、杭州
马仪、西安罗以礼、建昌陈鼎，并皦皦著名迹，而豫、尢
以恺悌称，故当时论者谓“锺辈为能吏，豫为循吏”云。